[אוֹי לִי, תֹּאמַר נַפְשִׁי, כִּי מַר לִי מָר]



	
	[אוֹי לִי, תֹּאמַר נַפְשִׁי, כִּי מַר לִי מָר]
	




Rachel Morpurgo


[נולדה בטְרִיֶּסְטֵי בשנת 1790 ומתה שם בשנת 1871]





– – – –   – – – –   – –

– – – –   – – – –   – – –


אוֹי לִי, תֹּאמַר נַפְשִׁי, כִּי מַר לִי מָר

טָפַח רוּחִי עָלַי וָאֶתְיַמָּר

שָׁמַעְתִּי קוֹל אוֹמֵר "שִׁירֵךְ נִשְׁמָר

מִי כְמוֹתְךָ רָחֵל לוֹמֶדֶת שִׁיר".





רוּחִי יָשִׁיב אֵלַי: רֵיחִי נָמָר

גּוֹלָה אַחַר גּוֹלָה עוֹרִי סָמָר

טַעְמִי לֹא עָמַד בִּי כַּרְמִי זֻמָּר

מִכְּלִמּוֹת אֶפְחָד לֹא עוֹד אָשִׁיר.





אֶפְנֶה צָפוֹן דָּרוֹם קֵדְמָה וָיָמָּה.

דַּעַת נָשִׁים קַלָּה, לָזֹאת הוּרָמָה.

אַחַר כַּמָּה שָׁנִים הֵן עַתָּה לָמָּה





יִזְכֹּר מִכֶּלֶב מֵת כָּל־עִיר כָּל־פֶּלֶךְ?

הִנֵּה הָעֵד יָעִיד תּוֹשָׁב וָהֵלֶךְ:

אֵין חָכְמָה לָאִשָּׁה כִּי אִם בַּפֶּלֶךְ.



(1847)









את הטקסט לעיל הפיקו מתנדבי פרויקט בן־יהודה באינטרנט.  הוא זמין תמיד בכתובת הבאה:https://benyehuda.org/read/40806